Står du og mangler en billig cykel, nyt tøj eller trænger dine møbler til en udskiftning, så kan du nu gøre et stærkt kup. På lørdag 9. marts afholder Nordjyllands Politi hittegodsauktion hos Nordjysk Auktionshus på Skjernvej 3 i Aalborg Øst, hvor der bliver solgt ud af alle de ting, man ikke har formået at matche med deres rette ejermænd. Hittegods er genstande, som er tabt eller efterladt af en person og derefter fundet af en anden person. Eller tyvekoster fra indbrud, som politiet ikke har kunne finde ejeren til. Hos Nordjyllands Politi forsikrer man om, at man naturligvis forinden grundigt har forsøgt at finde frem til ejerne - og giver ejerne god tid til selv at melde sig, inden man sælger ud af hittegodset. Der bliver jævnligt afholdt hittegodsauktioner - denne gang er der 516 ting til salg. Se her, hvad du kan købe Du kan blandt andet byde på cykler, motorcykler, møbler, computere, iPods, sølvtøj, ovne, støvsugere, vaser, tøj, legetøj, kopimaskiner, elscootere, vinreoler, pladesamlinger, dæk og fælge. Allerede nu kan du byde på effekterne online. Du kan afgive dit bud - og se de ting, der er til salg - på Nordjysk Auktionshus' hjemmeside , på mail til auktionshuset eller ved at møde personligt op på lørdag. Bud over nettet lukker en halv time før auktionens start. Forhåndsbud pr. mail indtil kl. 18 dagen før auktionsdagen. Alle de ting, som bliver solgt på auktionen, er købt som beset - så du kan altså ikke bytte dine køb, hvis du fortryder, eller hvis det viser sig, de er itu. Alle effekter sælges til højestbydende. Klik her for at se, hvad du kan købe på auktionen.

Opsummering:
På lørdag sælger Nordjyllands Politi ud af alle de ting, man ikke har kunne finde rette ejermand til. Allerede nu kan du byde på effekterne.